Nordlandssykehuset

**Nordlandssykehuset HF** (**NLSH**, lulesamisk: **) er et helseforetak som er eid av staten ved det regionale helseforetaket Helse nord. 

Helseforetaket har 5 140 ansatte fordelt på 3 460 årsverk (2024) og betjener en befolkning i lokalsykehusområdet på cirka 140 000 i 20 kommuner i regionene Salten, Lofoten og Vesterålen. I tillegg har foretaket flere fylkesdekkende funksjoner for hele Nordland og regionale funksjoner for hele Nord-Norge.

Nordlandssykehuset har et omfattende tilbud både innenfor somatikk og psykisk helsevern og rus og er lokalisert både i Salten, Lofoten og Vesterålen. Den største delen av virksomheten er lokalisert til det somatiske og det psykiatriske sykehuset i Bodø. Foretaket har også lokalsykehus på Gravdal i Lofoten og Stokmarknes i Vesterålen, samt flere distriktspsykiatriske sentre og ambulansestasjoner i Salten, Lofoten og Vesterålen. 

Nordlandssykehuset er klinikkorganisert med gjennomgående ledelse på tvers av lokalisasjonene. Foretaksadministrasjonen er lagt til det somatiske sykehuset i Bodø.

Nordlandssykehuset har tatt en ledende rolle i å utvikle og ta i bruk innovative teknologiske løsninger i pasientbehandlingen, både internt i sykehusene og i pasientens hjem. 

Helseforetaket er en stor utdannings- og forskningsinstitusjon. I samarbeid med Universitetet i Tromsø, tilbyr Nordlandssykehuset komplett studium for femte- og sjetteårs medisinstudenter. Forskningsaktiviteten er stor og voksende, både innenfor somatikk og psykisk helsevern og rus.

I løpet av de siste 15 årene har Nordlandssykehuset investert om lag 5,5 milliarder kroner i nye sykehusbygg. Nytt lokalsykehus på Stokmarknes ble tatt i bruk i 2014, og det moderniserte og utbygde somatiske sykehuset i Bodø ble ferdigstilt i 2021. 

Nordlandssykehuset HF har som visjon å være ledende på kvalitet og har et budsjett på 5,9 milliarder kroner i 2024.

## Historie
### Etableringen av det første psykiatriske sykehuset i Bodø
Sykehushistorien i Bodø, startet ved århundreskiftet til 1900-tallet. Allerede i 1895 ble det planlagt et psykiatrisk sykehus, eller sindssygeasyl, i Nord-Norge, siden Norges nordligste asyl hittil var i Trondheim. Stortingets medisinalkomité mente at Harstad var det beste alternativet for et nordnorsk asyl, mens Bodøs forkjemper var daværende medisinaldirektør Holmboe, som ikke overraskende nok fikk viljen sin. I 1902 åpnet Rønvik Asyl dørene ved Langåsen i tidligere Bodin kommune noen kilometer utenfor daværende Bodø bys grenser. De opprinnelige byggene, som ble kjent for sin imponerende bygningsmasse, er fortsatt i bruk, men eksteriøret og enkelte deler av interiøret er fredet.

### Akuttenhet for ungdom
Akuttenhet for ungdom er en avdeling av Nordlandssykehuset avd. psykiatri for ungdom mellom 14 og 18 år. Den er en del av det psykiatriske helsevernet for barn og unge i Nordland, og avdelingen har seks plasser. Som regel kommer henvisning til APU fra de lokale ungdoms- og barnepsykiatriske poliklinikkene, eller fra lege. Det er mulig å ta imot familie og venner etter avtale, og lengre eller kortere permisjon fra avdelingen er ikke uvanlig. Akuttposten er et tilbud til ungdom med psykiske problemer, der et poliklinisk tilbud ikke er nok. Tilfeller av psykose eller mistanke om psykose og depresjoner med selvmordsfare er prioriterte inntaktskriterier. Pasientene bor på egen hybel med egen dusj og WC, men felles stue, kjøkken og aktivitetsrom.

## Referanser


## Eksterne lenker
* Nordlandssykehusets egne nettsider 
* Helse Nord